TEAMG ปักธงรายได้งานบริการปีนี้โตทะลุ 1.7 พันลบ. รุกขยายธุรกิจครอบคลุม 10 ประเทศอาเซียน
TEAMG ปักธงรายได้งานบริการปีนี้โตทะลุ 1.7 พันลบ. รุกขยายธุรกิจครอบคลุม 10 ประเทศอาเซียน
23 ก.ค. 2561

นายชวลิต จันทรรัตน์ ประธานเจ้าหน้าที่บริหาร บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เปิดเผยว่า ภายหลังจากการเข้าจดทะเบียนในตลาดหลักทรัพย์แห่งประเทศไทย (SET) บริษัทวางแผนจะนำเงินจากการระดมทุนจำนวน 436 ล้านบาท มาลงทุนในเทคโนโลยีก้าวหน้า รวมถึงใช้เป็นเงินทุนหมุนเวียนสำหรับรองรับการขยายตัวของงานโครงการทั้งในและต่างประเทศ อีกทั้งยังช่วยลดต้นทุนทางการเงินในการบริหารสภาพคล่องของบริษัท ตามแผนการใช้เงินในไตรมาสที่ 3/61
ทั้งนี้ บริษัทมีแผนขยายธุรกิจไปยังต่างประเทศและสร้างพันธมิตรทางธุรกิจเพิ่มเติมเพื่อเพิ่มศักยภาพและความแข็งแกร่งของบริษัท โดยจะเดินหน้าขยายธุรกิจให้ครอบคลุม 10 ประเทศในอาเซียน ได้แก่ อินโดนีเซีย, บรูไน และสิงคโปร์ จากปัจจุบันที่ให้บริการใน 7 ประเทศ ได้แก่ ไทย, มาเลเซีย, ฟิลิปปินส์, เวียดนาม, ลาว, เมียนมา และกัมพูชา
โดย ณ สิ้นไตรมาส 1/2561 บริษัทมีงานในมือรอรับรู้รายได้ (Backlog) ที่ระดับ 3,473.94 ล้านบาท ขณะที่ไตรมาสที่ 2/2561 บริษัทยังได้รับงานโครงการใหม่เพิ่มขึ้นไม่น้อยกว่า 400 ล้านบาท ดังนั้นจึงมั่นใจว่าในช่วงไตรมาส 3/2561 และไตรมาสที่ 4/2561 มูลค่า backlog จะมีแนวโน้มเติบโต จากงานโครงการขนาดใหญ่ของภาครัฐที่เกี่ยวข้องกับโครงสร้างพื้นฐาน
โดยเฉพาะงานในประเภทกลุ่มคมนาคมระบบราง และงานโครงการที่เกี่ยวข้องกับเขตพัฒนาเศรษฐกิจพิเศษภาคตะวันออก (EEC) รวมทั้งงานอาคารขนาดใหญ่ของภาครัฐ ซึ่งล้วนแต่เป็นโครงการที่ต่อเนื่องมาจากงานที่กลุ่มบริษัทเคยได้ดำเนินการศึกษาหรือออกแบบจากในอดีตและปัจจุบัน
สำหรับงานเอกชนยังมีการเติบโตต่อเนื่องจากเศรษฐกิจที่มีแนวโน้มฟื้นตัว อีกทั้งตลาดอสังหาริมทรัพย์ในปีนี้จะปรับตัวดีขึ้นอย่างต่อเนื่อง ส่วนของอุตสาหกรรมคมนาคมยังมีการเร่งผลักดันโครงการรวมทั้งสิ้น 44 โครงการ ซึ่งมีงบลงทุนรวมทั้งสิ้น 2.02 ล้านล้านบาท ซึ่งแสดงถึงโอกาสของบริษัทที่จะมีส่วนร่วมในโครงการต่าง ๆ ที่จะเกิดขึ้นในอนาคต ซึ่งจะเป็นการสนับสนุนให้ผลการดำเนินงานของบริษัทมีการเติบโตต่อไป
“บริษัทคาดว่ารายได้จากการให้บริการในปี 2561 จะเติบโตได้ไม่ต่ำกว่า 10% จากปี 2560 ที่มีรายได้อยู่ที่ 1,590 ล้านบาท ซึ่งจะส่งผลให้มีอัตรากำไรสุทธิสูงขึ้นจากปีก่อนหน้าที่ประมาณ 6% จากการผลิตและการส่งมอบงานจาก Backlog ที่มีได้อย่างต่อเนื่อง ประกอบกับงานโครงการที่รับใหม่จากแผนยุทธศาสตร์ของภาครัฐที่จะมีการลงทุนโครงสร้างพื้นฐานที่คาดว่าจะเปิดประมูลในปีนี้ประมาณ 1.66 ล้านล้านบาท”  นายชวลิต กล่าว